Artisten var tiltalt for å ha kjørt bil med promille tidlig på ettermiddagen fredag 29. september i fjor.

Nå omgjøres tiltalen til å ha drukket etter ulykke og for forulemping av polititjenestemann, skriver Dagbladet.

Mwangi skal ha kjørt inn i en eller flere biler. Da det ble tatt blodprøve av henne to timer etter kjøringen, viste den en promille på 2,22. Da politiet kom og ville ta blodprøve av henne, satte kvinnen seg kraftig til motverge og kalte tjenestemennene rasister, noe som har resultert i en tiltalepost om forulemping av en offentlig tjenestemann.

Nektet for samtlige punkter i tiltalen

I Oslo tingrett torsdag nektet kvinnen for samtlige punkter i tiltalen, skriver Dagbladet. Hun forklarte i retten at hun er uenig i hele tiltalen.

Mwangi sa hun ikke hadde bulket noe som helst før hun gikk fra bilen, men at hun drakk en halvflaske whisky med cola og en øl mens hun gjorde seg klar til jentefest.

– Jeg skulle kanskje ikke ha vært så ivrig med å begynne festen, forklarte Mwangi i retten ifølge VG.

Artisten Stella Mwangi nektet i dag for at hun kalte tjenestemennene som pågrep henne i forbindelse med fyllekjøringen for rasister. Foto: Marit Sofie Strand / NRK

Da aktor holdt sin sluttprosedyre ble det klart at man ikke ville ha henne dømt for fyllekjøring, men for å ha drukket etter en ulykke og for forulemping av en offentlig tjenestemann.

Skal ha kalt tjenestemenn for rasister

Hendelsen skal ha skjedd i Bernt Ankers gate i Oslo. Vitner kontaktet politiet om hendelsen.

– Flere vitner vil forklare at kvinnen framsto som beruset. Kvinnen skal ha forlatt stedet før politiet kom, men det ble gitt en beskrivelse av henne, sa politiadvokat Marita Hagen i retten.

Da politiet kom til bilen, var det imidlertid ingen til stede. Først da bilen, en Mercedes, ble forsøkt tauet vekk omtrent en time og 20 minutter etter varslingen, kom Stella Mwangi selv ut. Da ble hun pågrepet og ført til politihuset. Det var i forbindelse med pågripelsen hun kalte tjenestemennene rasister. Under innledningen i rettssaken sa politiet at det blant annet ble gjort opptak fra politibilen.

Les også: Norsk kvinnelig artist tiltalt for fyllekjøring